|  |  |
| --- | --- |
| **Hajdúszoboszlói Polgármesteri Hivatal**  **Polgármesteri Kabinetiroda**  4200 Hajdúszoboszló, Hősök tere 1.  Telefon: 70/489-4690 | …………….…………………….....  kódszám |

|  |  |  |
| --- | --- | --- |
| Ügyiratszám: HSZ/33598/2022.  A 2022. október 20-i testületi ülés jegyzőkönyvének melléklete | Ügyintéző: | aláíró |
| Ellenőrizte: |  |
| Megtárgyalja: | Városfejlesztési, Műszaki Bizottság  Pénzügyi és Gazdasági Bizottság  Kulturális, Nevelési és Sport Bizottság  Szociális és Egészségügyi Bizottság |
| A testületi döntés minősége: | minősített |

## ELŐTERJESZTÉS

**Energiatakarékossági program elfogadására**

**Tisztelt Képviselő-testület!**

**Tisztelet Bizottságok!**

Az energiaárak növekedése és annak következménye az önkormányzat gazdálkodására ismert a képviselő-testület számára. A drasztikus energiaár növekedés ellensúlyozása érdekében június 30-án energiafelhasználás- és költségcsökkentő azonnali-, rövid-, és középtávú intézkedések kerültek elfogadásra [189/2022. (VI. 30.) Képviselő-testületi határozat]. Az óvodák energiamegtakarítási intézkedése szeptember 22-én került megtárgyalásra. Jelen előterjesztés célja, hogy további energiafogyasztást racionalizáló, ezáltal az energiaköltségek csökkentését szolgáló intézkedésekre tegyen javaslatot az önkormányzat és intézményei, valamint gazdasági társaságaira vonatkozóan.

Az önkormányzatokkal folytatandó tárgyalások eljárásrendjéről szóló [1473/2022. (X. 5.) Korm. határozat](https://njt.hu/jogszabaly/2022-1473-30-22) alapján a Kormány képviseletében az önkormányzatok és a Kormány közöti egyeztetéseket Balla György miniszteri biztos úr koordinálja. A kormányhatározat értelmében az önkormányzatok részéről menedzsmentterv készítése, illetve a miniszteri biztoshoz történő benyújtása szükséges. A menedzsmentterv mutatja meg, hogy az önkormányzat milyen intézkedéseket tesz a költségek fedezetének biztosítására és a kiadások csökkentése érdekében. A menedzsmenttervet október 12-ig kellett megküldeni, mely az intézkedéseket tekintve jelen előterjesztés tartalmával összefüggésben készült el.

**Az önkormányzat gázbeszerzésének, valamint a távhődíjak alakulása 2022. december 31-ig**

1. **20m3 feletti fogyasztási helyek**

Szeptember 13-án rendkívüli képviselő-testületi ülésre került sor a **20 m3 feletti** mérővel rendelkező fogyasztási helyekre vonatkozó csoportos közbeszerzés ajánlat megtárgyalásával kapcsolatban. A közbeszerzés keretében beérkezett nettó 1610,58 HUF/m3 ajánlat nem került elfogadásra. Ezzel egyidejűleg új közbeszerzési eljárás lefolytatásáról született döntés. A Közbeszerzési és Ellátási Főigazgatóság (KEF) központi költségvetési szervek részére lefolytatott eljárásában **nettó** **935,64 HUF/m3** beszerzési ajánlat érkezett, **amelyet** **október 4-én a képviselő-testület elfogadott**, a tartalékkeret megemelésével biztosította a beszerzés fedezetét.

1. **20m3 alatti fogyasztási helyek**

A **20m3 alatti** fogyasztási helyek szeptember 1-jét követően úgynevezett „végső menedékes” jogintézménybe kerültek. A végső menedékes szolgáltatás keretében az önkormányzatok 2022. december 31-ig az egyetemes szolgáltatásnál magasabb, de a piaci árnál alacsonyabb (**nettó 470 HUF/m3**) áron vételezhetik a gázenergiát. Az utolsó negyedévre így a 20m3 alatti fogyasztási helyeken is költségnövekedés megy végbe, amelyre a szükséges fedezet október 4-én a képviselő-testületi döntés értelmében szintén biztosított.

1. **Távhő díjak**

2022. október 1-től a távhő költségei is változtak. Ez alapján a hajdúszoboszlói távhőszolgáltatásban résztvevő **intézmények** **számára** **60 544 Ft/GJ hődíj** került megállapításra. A díjváltozás összesen 2 intézményt (**JEC** és a **Kovács Máté VMKK**) és 1 konyhát (Thököly Imre Két Tanítási Nyelvű Általános Iskola) érint.

Az önkormányzat gázkiadása 2022. december 31-ig **bruttó 50,67 millió forinttal** nőtt, a távhődíj pedig további **bruttó 44 millió forint** többlet energiakiadást jelent a 2021-es fogyasztási adatokat tekintve és a jelenlegi árakkal számolva.

A villamosenergiát 2023. december 31-ig a megkötött kereskedelmi szerződések alapján kedvező áron vételezzük.

A Polgármesteri Kabinet a Városfejlesztési Iroda és a Gazdasági Iroda közreműködésével feltárta azokat a szükséges intézkedéseket, melyeket az önkormányzatnak meg kell tennie az energiafelhasználás- és költségek további csökkentése céljából – figyelembe véve az önkormányzat kötelező és nem kötelező feladatait, valamint az intézmények és önkormányzati tulajdonú gazdasági társaságok javaslatait. **A megtakarítási számítás a 2021. évi fogyasztási adatok figyelembe vételével készült, így arra alapozunk, hogy a tavalyi időjárási körülmények nem változnak jelentősen.**  Az intézkedések kidolgozása az intézményvezetőkkel közösen történt, javaslataik bevonásával. **Ugyanakkor elsődleges fontosságot élveznek az óvodák, bölcsődék, egészségügyi és szociális ellátások fenntartása.** A költségcsökkentés lehetőségeinek vizsgálatakor különösen fontos szempont volt a **munkahelyek** **megőrzése** és az önkormányzat **közfeladatainak** további **stabil** **ellátása**. A költségcsökkentő intézkedések 2022. évben történő végrehajtása **forráselvonás** és **adóemelés** **nélkül biztosítható, a jelenlegi támogatási rendszer fenntartásával.**

1. **Hajdúszoboszlói Gyermeksziget Bölcsőde**

A bölcsődék esetében a Magyar Szabvány (MSZ 24210-1) fűtésre előírt szabályai vonatkoznak (7.2.4. pont), mely előírja, hogy helyiségenként milyen hőfokot kell biztosítanunk:

* mosdó, zuhany, fürösztő-biliző: 24 °C
* gyermekszoba, átadó, öltöző, igazgatási és szociális helyiségek: 22 °C
* konyha, felnőtt mosdó, közlekedő, műhely: 16 °C

A megfelelő hőmérséklet biztosítása, csak úgy, mint az óvodák esetében kiemelt önkormányzati cél. Az intézmény fűtését gázüzemű kazánok biztosítják, melegvizes radiátorokon keresztül. Így fűthető a 7 csoportszoba, irodák, közösségi terek, konyha, öltöző, mosdók.

**A bölcsődében az alábbi fűtési protokoll került kidolgozásra, amelyért az intézményvezető felelős:**

A Hajdúszoboszlói Gyermeksziget Bölcsőde további energiatakarékossági eljárásrendje:

* Reggeli gyülekező gondozási egységenként egy gyermekcsoportban történik, amíg a létszám el nem éri a 12 főt, majd minden csoport a saját helyén folytatja a napi tevékenységét.
* Délutáni időszakban a hazaadás is gondozási egységenként egy gyermekcsoportból történik.
* Betegségek, nagyobb mértékű hiányzások, létszámcsökkenés esetén 5 fő alatt összevonásra kerülnek a gondozási egység csoportjai, így takarékoskodnak az árammal és a fűtéssel, de a létszám nem lehet több 12 főnél.
* Iskolai szünetek idején, amennyiben lecsökken a bölcsődei létszám, az ellátás biztosított, de létszámtól függően csoportokat vonunk össze. Maximális csoportlétszám 12 fő.
* Szellőztetés szabályozása: a szellőztetés rövid idejű, intenzív, egy-egy szellőztetés nem haladhatja meg az 5 percet, de akkor a csoportszobák minden ablaka nyitva van.
* Az energiafogyasztás nyomon követése, gáz, villany és vízfogyasztást dokumentáló táblázatokat készítése.
* A bölcsőde üzemelési idején kívül (hétvégén és szünetek idején) a hőfok nem haladja meg a 18 oC-ot.
* A csoportszobákban a tevékenységtől függően használják a világítást. Az osztott kapcsoló lehetővé teszi a világítótestek részleges felkapcsolását.

A vezetőség további feladata a klímaberendezések felülvizsgálata és javítása. Minden csoportszoba fel van szerelve légkondicionáló berendezéssel, valamint 2 irodahelyiség és a konyha is. A klímaberendezéseket – amíg a kinti hőmérséklet engedi – használni szükséges, ezzel kiváltva a gázfogyasztás egy részét. A 4 fürdőszobába, valamint az egyéb kiszolgáló helyiségekbe (pl. öltözőkbe, mosó- és vasalóhelyiségbe, dolgozói étkezőbe) fali villanymelegítő beszerzése szükséges.

1. **Hajdúszoboszlói Egyesített Óvoda**

A Kormány egyes intézmények veszélyhelyzeti működéséről szóló 2022.10.15-én hatályba lépett 353/2022. (IX. 19.) számú rendelete és az MSZ 24203-1 szabvány óvodák fűtésére előírt szabályának figyelembe vételével a megfelelő hőmérséklet szükséges biztosítani működési időben:

* mosdó, zuhanyzó: 24 oC, amennyiben a gyermeket le kell fürdetni, erre azonban ritkán kerül sor, egyébként 22 oC;
* orvosi szoba: 24 oC;
* csoportszoba, öltözők, szociális helyiségek: 22 oC;
* étkező, tornaszoba, szertárak: 18 oC;
* konyha, felnőtt mosdó, közlekedők: 16 oC,

**A működéshez kapcsolódó javasolt energiatakarékossági eljárásrend:**

* Reggeli gyülekező egy gyermekcsoportban történik, amíg a létszám el nem éri a 20 főt, utána minden csoport a saját helyén folytatja a napi tevékenységét.
* A délutáni időszakban, 15 óra után, lehetőség szerint összevonják a csoportokat, de a gyermekek létszáma az összevont csoportban nem haladhatja meg a 25 főt.
* Betegségek, nagyobb mértékű hiányzások esetén, ha 10 fő alá csökken, a csoportlétszám összevonják a csoportokat (1-2 csoportot) így takarékosabb lesz az áramfogyasztás és a fűtés, de a létszám ilyenkor sem lehet magasabb 25 főnél egy csoportban.
* Iskolai szünetek idején, - a korábbi években bevált tájékoztatás alkalmazásával - amennyiben lecsökken az óvodai létszám, az ellátás továbbra is biztosított, de csoportok, vagy óvodák összevonása lehetséges a létszámtól függően.
* Szellőztetés szabályozása: egy-egy szellőztetés nem haladhatja meg az 5 percet.
* Energiatakarékos izzókra való átállás.
* Folyamatosan szükséges figyelemmel kísérni az energia-, gáz-, villany- és vízfogyasztást, a leolvasási adatokat táblázatos formában dokumentálni szükséges.
* Éjszakára kikapcsolják a villanybojlereket. Napközben hőfokukat optimalizálják.
* Villanybojler cseréje szükséges (2 esetben szakértői javaslat is van). AHajdúszoboszlói Egyesített Óvoda vezetője pótelőirányzat kérelemmel fordult a fenntartóhoz.A Képviselő-testület külön napirend keretében tárgyalja a kérelmet.
* A folyosókon, közösségi terekben a világítást biztosító neonok számának csökkentése szintén megtakarítást eredményez.
* Az Aprónép, Liget, Mesevár óvodákba összesen 28 db klíma került beszerzésre, melyek november 1-jét követően üzemképesek. A Manókert és Bambínó óvodákba további klímaberendezések felszerelésével a gázkonvektoros fűtés fogyasztása jelentősen csökkenthető. AHajdúszoboszlói Egyesített Óvoda vezetője pótelőirányzat kérelemmel fordult a fenntartóhoz.A Képviselő-testület külön napirend keretében tárgyalja a kérelmet.

1. **Hajdúszoboszlói Polgármesteri Hivatal**

A Polgármesteri Hivatalban 2015-ben történt energetikai korszerűsítés, mely a fűtéskorszerűsítést is magába foglalta. A hivatal épületeit két földgáz mérő látja el, az egyik a „B” épületet, a másik az „A” és „C” épületet. Az épületeket közösen használjuk a Hajdú- Bihar Megyei Kormányhivatallal, melynek módját az üzemeltetési megállapodás rögzíti. Ez alapján a B épület gázdíjának 53,12%-át, az A, C épület gázdíjának 7,36%-át számlázzuk tovább jelenleg. A fűtési rendszer felülvizsgálata és a pontosabb fogyasztás mérés vizsgálata jelenleg folyamatban van. A hőfokok szabályozása termoszelepek segítségével az irodák nagy részénél megoldható. Az esetleges eltérő nyitvatartás miatt a B épületben további műszaki megoldásokat keresünk a fogyasztás követhetőségére és mérséklésére.

A Polgármesteri Hivatalra vonatkozóan az alábbi intézkedéseket javasoljuk:

* 2022. december 5., 12., 19., napokon, valamint 2022. december 22-től 2023. január 6-ig, és
* 2023. január 16.,23.,30. napokon, valamint 2023. február 6., 13., 20., 27. napokon igazgatási szünet/home office elrendelése.

A 2022. december 22-től 2023. január 6-ig tartó igazgatási szünet ideje egybeesik az iskolai téli szünet meghosszabbításával és a kormányzati igazgatási szünet időtartamával. Ebben az időszakban a Hajdúszoboszlói Járási Hivatalban sem történik munkavégzés, így a hivatal B épülete alacsonyabb hőmérsékleten tartható.

Az egyes napokon (hétfőnként) elrendelt igazgatási szünet/home office alapján a Polgármesteri Hivatal fűtését csökkenteni tudjuk.

1. **Hajdúszoboszlói Gazdasági Szolgáltató Intézmény**

A szociális és gyermekétkeztetés kötelezően ellátandó önkormányzati feladat. A Hajdúszoboszlói Gazdasági Szolgáltató Intézmény telephelyeinek nagy része (Bárdos Konyha, Pávai Konyha, Thököly Konyha, Éltes Konyha, Szép Ernő Konyha és az 1/A kollégiumi szint, HGSZI Központ) a Berettyóújfalui Tankerületi Központ (továbbiakban Tankerület) intézményeiben szervesen azokhoz kapcsolódnak, a Tankerület számlázza tovább az elektromos áram, víz és a fűtéshez használt gáz felhasználást, így a fogyasztás nagymértékben függ a köznevelési intézmények fogyasztásától is. Az óvodakonyha önálló épületben van. A Tankerület illetékeseivel és az intézmény vezetőkkel történt egyeztetés alapján az iskolákban szigorú takarékossági intézkedések lépnek életbe.

**A működéshez kapcsolódó javasolt energiatakarékossági eljárásrend:**

* Telephelyeken kijelölésre kerültek az energiafelelős személyek – élelmezésvezetők. Konyhákon belül a területek reszort felelősei a felelősek a helyiségek takarékos üzemeltetéséért.
* Telephelyeken található fűtőtestek elzáró szelepéinek felülvizsgálata megtörtént, a fűtőtestek szabályozhatók. A fűtőtestek működés közbeni folyamatos ellenőrzése a karbantartók feladata.
* 3 konyhán (Pávai, Thököly Bárdos) a főzéshez kapcsolódóan rendelkeznek külön gázórával, itt is törekedni kell a takarékoskodásra. Az Arany J. u. 2. telephelyen működő konyhán folyamatban van több ablak cseréje, amely csökkenteni fogja a konyha fűtési költségeit.
* Iskolai szünetek idején, - az étkezést igénybe vevők létszámának figyelembevételével – az ellátást egy konyháról biztosítják.
* Óvodakonyha légtechnikai berendezésének felülvizsgálata, árajánlat kérése gép szigetelésére.
* Az intézmény központi irodája a Hőgyes Endre Gimnázium épületében (volt 3. sz. Általános Iskola) található. Az épület fűtési rendszere elavult, nem lehet szakaszolni. Azonnali intézkedésként a részben otthoni munkavégzést, részben az óvodakonyhába való átköltözést kell végrehajtani.
* A tanév rendjének változása miatt a téli szünetben (Szociális Irodával és az Óvodával egyeztetve) meg kell vizsgálni annak lehetőségét, hogy egy konyháról, az óvodakonyháról biztosítható-e az étkezés, a szociális étkeztetés, és az óvodások ellátása.
* A téli és tavaszi szünetben a központi iroda és élelmezésvezetők munkájának átszervezése – részben otthoni munkavégzés, részben átköltözés óvodakonyha irodáiba.

**Fenntartói döntést igénylő intézkedés**:

* Az intézmény által kezelt, Szép Ernő Kollégiumban található I/A szint szálláshely fűtésének leállítása**,** módosítani szükséges a Tankerülettel kötött szerződést.

1. **Hajdúszoboszlói Kistérségi Szociális, Család- és Gyermekjóléti Központ**

**A működéshez kapcsolódó javasolt energiatakarékossági eljárásrend:**

1. **Bocskai u. 35. – Gondozási Központ**

2022. október 12-én a Gondozási Központ alapterületének kb. felét (300m2-ből 145 m2-t) lezárta, ezekben a helyiségekben csak temperáló fűtést alkalmaznak. A továbbra is nyitva maradt helyiségekben biztosítják a különböző szakfeladatokat:

* házi segítésnyújtás
* idősek nappali ellátása
* támogató szolgáltatás
* étkeztetés

Mivel központi jogszabály alapján az intézmény nem kiemelt (bentlakásos) intézmény, ezért az előírt 18 °C a megengedett hőmérséklet. A továbbra is használatban maradó helyiség klímaberendezéssel ellátott, amelyet – amíg a külső hőmérséklet engedi – használni szükséges.

1. **Kossuth u. 15.**

Az irodák, klubhelyiség klímaberendezéssel felszereltek. Iroda lezárása nem megoldható. Hétfőnként home office bevezetését javasolja az intézményvezető, így péntek délután 14 órától kedd reggelig alacsony hőmérséklet beállításával további spórolási lehetőség nyílik. Működési időn kívül 15 °C-os hőmérsékletet szükséges biztosítani.

1. **Krízisszálló (Gönczy P. u. 6-8.)**

A gázfogyasztás szabályozása érdekében a gázkonvektorokat biztonsági ráccsal lássák el, így megakadályozható a túlzottan magas hőmérsékletet. Ennek kivitelezése folyamatban van, ellenőrzése az ott dolgozó munkatárs feladata lesz.

A megengedett hőmérséklet betartása a szolgálatok vezetői, az ellenőrzés pedig az intézményvezető felelőssége.

1. **Bocskai István Múzeum**

A Bocskai István Múzeum négy épületben, épületegységben működik. A négy épületből háromnak korszerű gázkazános-radiátoros fűtési rendszere van, a negyediket (műtárgyraktár) pedig gázkonvektorok fűtik.

* **Bocskai utca 11.** (néprajzi kiállítás épülete)
* **Bocskai utca 12.** (helytörténeti és retró kiállítás épülete)
* **Bocskai u 14.** (Fejedelmi Kincstár)
* **Bocskai u 21.** (műtárgyraktár)

**A működéshez kapcsolódó javasolt energiatakarékossági eljárásrend:**

A korszerűtlen konvektorokkal rendelkező helyiségekben (ahol nincsenek műtárgyak) a fűtés ne kerüljön bekapcsolásra (Bocskai u. 12. alatti épületben lévő muzeológus iroda, Bocskai u. 21. alatti épület (műtárgyraktár) irodahelyisége). A munkavállalók költözzenek át a Fejedelmi Kincstár épületébe. A Fejedelmi Kincstár pénztárában elektromos hősugárzókkal lehet biztosítani a megfelelő hőmérsékletet.

**2022. december 31-ig:**

* A kiállító termekben nyitvatartási idő alatt maximum 18 Celsius fokra állítsák be a levegő hőmérsékletet. A használaton kívüli helyiségekben és használaton kívüli időben csökkentsék le a hőmérsékletet 15 Celsius fokra.
* Hétfői napokon a múzeum zárva tart, javasoljuk a zárva tartást keddi és szerdai napokra kiterjeszteni.
* A Bocskai u 21. alatti műtárgyraktárban 15 Celsius fokos temperáló hőmérsékletet szükséges biztosítani.
* Az elvárt hőmérsékletet elsősorban elektromos hősugárzók beszerzésével kell biztosítania.

1. **Kovács Máté VMKK**

A Kovács Máté VMKK tevékenysége 4 ingatlant érint:

1. **Ifjúsági ház**

Az ifjúsági ház fűtése gázkonvektorral történik. Jelenleg három partner használja: Itt működik a **népkonyha**. A használati megállapodás alapján a közüzemi díjak tovább számlázásra kerülnek. A **zenekar** próbateremként használja a helyiséget, a Művelődési Központ kezdeményezte áthelyezésüket. Ingyen terem biztosítása történik továbbá a **Roma Kisebbségi Önkormányzat** számára.

**A működéshez kapcsolódó javasolt energiatakarékossági eljárásrend:**

Javasoljuk, hogy a Népkonyhát leszámítva az épületek használatát függessze fel **az önkormányzat 2022. október 24. – 2023. március 1.** időszakra.

1. **Bocskai Rendezvényközpont**

A rendezvényközpont fűtése távhővel történik. A most megnövekedett távhődíjakkal számolva több, mint 7 millió forint lenne a fűtés díja az október-decemberi időszakra. A jövő évben ez a szám meghaladja a 23 millió forintot. Javasoljuk a Bocskai Rendezvényközpont üzemeltetésének szüneteltetését **2022.10.24-től 2023.04.30-ig**.

1. **Szabadtéri Színpad**

**A színpad** esetében a fűtés fenntartása az állagmegóvás érdekében szükséges, hogy ne csökkenjen 5 °C fok alá a belső hőmérséklet, az előző évek gyakorlatának megfelelően.

1. **Művelődési Központ**

Fűtése távhővel történik. Nyitvatartási időben, a közösségi terekben 15 °C fok, irodákban 18 C fok hőmérséklet beállítása történik. Együttműködési megállapodások, ingyen termek, és bérlők szerződések felülvizsgálata, módosítása. A 20/2018. (VII. 9.) EMMI rendelet 14. § (4) bekezdésével összhangban, amely évente két hónap időtartamban lehetővé teszi az eltérő nyitvatartást, a 2022. 10. 15-től 2022. 12. 15-ig tartó időszakban, egy hónapban két hetente, három napra bezárásra kerül a főépület (szombat-vasárnap-hétfő). A muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény 54. § (1) bekezdés értelmében ötezer fő feletti településen a könyvtári szolgáltatást havonta legalább két hétvégi napon biztosítani kell. Bezárást megelőző napon 12 órakor leállítják a fűtést, de a belső hőmérsékletet 10 °C alá nem csökkenhet. A klímaberendezések használata szükséges addig, amíg a külső hőmérséklet lehetővé teszi.

**Fenntartói döntést igénylő intézkedések:**

A [20/2018. (VII. 9.) EMMI rendelet 14. § (4)](https://net.jogtar.hu/jogszabaly?docid=A1800020.EMM) bekezdéssel összhangban **2023. január 1-től 2023. március 1-jéig** a Művelődési Központ bezárna. A munkavégzés átszervezéssel, valamint home office keretében történne. Ez idő alatt a könyvtári szolgáltatást a COVID időszakban alkalmazott ún. karantén könyvtáron keresztül biztosítaná az intézmény, összhangban a törvényileg előírt szabályokkal. A január és február hónapban a kiscsoportos foglalkozások egy részét online térbe, másik részét pedig lehetőség szerint oktatási intézményekbe kerülne áthelyezésre.

**Szolgáltatási terv megvalósulása**

2022. december 31-ig átszervezéssel (terem átcsoportosítással, online térbe való áthelyezéssel) biztosítható a szakköri jellegű, kiscsoportos foglalkozások megtartása. Az éves szolgáltatási tervben vállalt szabadtéri rendezvények (Október 23-i megemlékezés, Márton Napi gasztrofesztivál, Halloween, Adventi gyertyagyújtások, Hajdúszoboszlóra költözik a Mikulás, Óévbúcsúztató Szilveszteri Csergetés) mindegyikét meg tudja tartani az intézmény. 2022. december 31-ig a Művelődési Központban is lesznek rendezvények a megváltozott nyitvatartás által lehetővé tett mértékben (gyermekprogramok, kiállítások, író-olvasó találkozók, előadói estek, felolvasó színház.

1. **Járóbeteg Ellátó Centrum**

A Járóbeteg Ellátó Centrum nagy épületének fűtése **távhővel** történik. Korábbi energetikai fejlesztés során napelemek kerültek felszerelésre.

A Tüdőgondozó épületét gázzal fűtik, a régi nyílászárók cseréje még nem történt meg.

A JEC tevékenységénél fogva és szem előtt tartva az egészségügyi ellátást nem vezethet be alacsonyabb hőmérsékletet. Betegellátó intézményként a pácienseknek a legtöbb vizsgálathoz le kell vetkőzniük, az akut esetek miatt sokszor a szakrendelésekre a kevésbé súlyos állapotban lévőknek is várakozniuk kell. Mind a járóbeteg, mind a háziorvosi, mind a gyermekorvosi rendelések itt történnek.

Energiatakarékossági intézkedések kapcsán az intézmény az alábbiakat tudja vállalni:

**„**

* energetikai felelős kinevezése az intézményvezető személyében;
* hűtőszekrények átvizsgálása, számuk csökkentése (ahol nem indokolt);
* éjszakára az épületek hőfokának csökkentése;
* kihasználatlan helyiségek és a nem betegellátási célú helyiségek fűtésének megszüntetése;
* a helyiségek hőfokának rendszeres ellenőrzése;
* fokozott figyelem a világítótestek használatára (lámpák lekapcsolása);
* fokozott figyelem a számítógépek és nyomtatók kikapcsolására munkaidő után;
* a felsorolt tevékenységekről a dolgozók tájékoztatása, intézményi szinten energetikai; szemléletformáló intézkedések oktatása, ezek betartásának kontrollálása.

**”**

Igazgató úr levelében jelezte, hogy a fűtési szezon alapján szerzett gyakorlatokat kiértékelik és ezek összegzése alapján új javaslatokat dolgoznak ki. A fűtés- és az áramfelhasználás során az üzemeltetési menetrendet felülvizsgálják, a szakaszos fűtés lehetőségét felmérik. A korszerűbb világítás- és fűtéstechnikai lehetőségeket mindkét épületrészben vizsgálják. Klímaberendezések beszerzése is felmerült lehetőségként, azonban költsége miatt csak abban az esetben, ha forrás rendelkezésre áll.

Az intézmény központi léghűtéses rendszerének felülvizsgálatát el kell végezni, lehetőség esetén az azzal történő fűtést szükséges alkalmazni.

1. **Városi Sportház**

A Városi Sportház munkacsarnok részének fűtése a mennyezeti hősugárzókkal történik. A kiszolgáló helységekben a fűtésről és használati melegvíz ellátásáról két darab állandó hőmérsékletű (30 éves) kazán gondoskodik. A kazánok folyamatos ellenőrzés és karbantartás mellett tudnak működőképesek maradni. A kazánköri cirkulációt a kazánok saját keringtető szivattyúi biztosítják. Hőleadók jellemzően lapradiátorok, elzáró gömbcsappal szerelve. Nincsenek termosztatikus szelepek. Az épület világítás többségében elektronikus vagy vasmagos előtéttel rendelkező fénycsövek használatával biztosított.

**A működéshez kapcsolódó javasolt energiatakarékossági eljárásrend:**

* dolgozók tájékoztatása, szemléletformáló intézkedések
* üzemeltetési szokások tudatosabbá tétele
* A fogyasztás figyelemmel kísérése és az indokolatlan fogyasztás megakadályozása. Energiafelelős kijelölése megtörtént.
* 2022.10.08-tól a Városi Sportház a sportmérkőzésekre sportegyesületekkel történt egyeztetés alapján térítési díj megfizetésével vehető igénybe.
* Használati melegvízszolgáltatás szabályozása, ellenőrzése.
  + 1. **– 2022.12.04-ig, illetve 2023.02.06-2023.04.30-ig történő intézkedések**
* A munkacsarnok hőmérsékletének szabályozása, szükség esetén beavatkozás 16 oC biztosítása.
* Az emeleti helyiségek fűtésének szabályozása, csak a használt helyiségekben történön fűtés, max. 18 oC biztosítása.
* Öltözők, mosdók hőmérsékletének szabályozása, max. 20 oC biztosítása.

**Kisebb beruházást igénylő intézkedések:**

* A küzdőtér technikai bejáratainak külső borítása ponyvával.
* A szellőztető berendezések karbantartása.
* Egyéb hőszigetelési lehetőségek vizsgálata.
* Felmérni a munkacsarnok megvilágítását 24 darab 250 W-os fénycső ledes izzóra cserélésének költségeit, megtérülési időt.

**Fenntartói döntést igénylő intézkedések:**

Mivel jelentős fogyasztási helyről van szó, ezért a  **Városi Sportház üzemeltetési szünetének elrendelését javasoljuk a 2022.12.05 – 2023.02.05 –ig tartó időszakra. Erre az időszakra a**

mennyezeti hősugárzók kikapcsolásra kerülnek, a kiszolgáló helyiségek temperáló fűtése lehetséges. Figyelemmel a sportegyesületek kérésére, kizárólag a felnőtt csapatok a Városi Sportház munkacsarnok részét a mennyezeti hősugárzók bekapcsolása nélkül, a kiszolgáló helyiségek temperáló fűtése mellett 2023.01.09 – 2023.02.03 –ig heti két-két alkalommal „tiszta felkészülésre”, alapozó edzések megtartására igénybe vehetik.

1. **Kossuth utcai tornaterem**

Az épület fűtését, eredetileg beépített gázkonvektorok biztosítják, melyek korszerűtlenek, cserére szorulnak. A használati melegvizet átfolyós gáz-víz melegítővel állítják elő. Az épületvilágítás többségében elektronikus vagy vasmagos előtéttel rendelkező fénycsövekkel történik.

* + 1. **– 2022.12.04-ig, illetve 2023.02.06-2023.04.30-ig történő intézkedések:**
* Nyílászárók szigetelésének felülvizsgálata.
* szellőztetés szabályozása, ajtók ablakok megfelelő zárva tartása.
* a konvektorok működésének szabályozása (csak dolgozói hozzáférés)
* a tornaterem hőmérsékletének szabályozása, szükség esetén beavatkozás 16 oC biztosítása, ellenőrzés
* öltözők, mosdók hőmérsékletének szabályozása, 20 oC biztosítása, ellenőrzés.

**A Kossuth utcai tornaterem üzemeltetésének szüneteltetését javasoljuk a 2022.12.04 – 2023.02.05 –ig tartó időszakra. A** tornaterem részen a zárva tartás teljes ideje alatt a konvektorok kikapcsolásra kerülnek. A kiszolgáló helyiségek temperáló fűtése lehetséges a zárva tartás ideje alatt.

1. **Oláh Gábor utca irodaház**

Az épület műszakilag elavult, jelenleg raktárként funkcionál. Javasoljuk az épület teljes lezárását és víztelenítését, mellyel a tavalyi adatok alapján közel 9000 m3 földgáz megtakarítás keletkezik éves szinten. A lezárás esetén 2023 évben csak az alapdíj fizetendő.

1. **Hajdúszoboszlói Sportegyesület**

A HSE által használt épület önkormányzati tulajdonban van. Az egyesület megvizsgálja az energiaracionalizálási lehetőségeket október végéig a költséghatékonyabb működés érdekében.

1. **Egyéb energia- és költségcsökkentést eredményező intézkedések**

**Díszkivilágítás**

A 2022. évi költségvetésben 6.000.000 forint került betervezésre a „karácsonyi- szilveszteri díszkivilágításra”. Javasoljuk a tervezett világítás mértékének a csökkentését úgy, hogy ebben az időszakban az épületek (Polgármesteri Hivatal, Kovács Máté Városi Művelődési Központ és Könyvtár, Járóbeteg-Ellátó Centrum) és a Kovács Máté Városi Művelődési Központ és Könyvtár előtti tér legyen kivilágítva. Az ezzel elérhető megtakarítás **5.000.000 Ft.**

**Jégpálya**

A jégpálya decemberi és januári hónapokban üzemeljen, amellyel további költségeket lehet megtakarítani.

1. **Önkormányzati tulajdonú gazdasági társaságok intézkedési terve**

**Hajdúszoboszlói Városgazdálkodási Nonprofit Zrt felkérésünkre küldött intézkedési terve**

A Hajdúszoboszlói Nonprofit Zrt energiafelhasználását 3 fő összetevő alkotja:

1. földgáz és pb gáz – a teljes felhasználás 80%-a
2. gázolaj és benzin – teljes felhasználás 14%-a
3. villamosenergia – teljes felhasználás 6 %-a

A felhasználás módja szerint az energiafelhasználás 87%-a a tevékenység végzéséhez és szállításhoz kapcsolódik. Megtakarítási lehetőségként merül fel az épületek fűtéséhez és világításához használt energia esetén.

A jelenleg érvényben lévő szerződések alapján az energiadíjak fajlagos költségei az alábbiak szerint alakultak az elmúlt évhez képest:

|  |  |  |  |
| --- | --- | --- | --- |
| **Áramfelhasználás** | | | |
| **év** | **felhasználás kWh** | **éves díj Ft** | **fajlagos díj Ft/kWh** |
| **2021** | 195 943 | 10 702 192 | 54,62 |
| **2022** | 134 889 | 12 733 311 | 94,4 |
|  |  |  |  |
| **Gázfelhasználás** | | | |
| **év** | **felhasználás m3** | **éves díj Ft** | **fajlagos díj Ft/m3** |
| **2021** | 17 562 | 4 342 809 | 247,28 |
| **2022** | 11 800 | 5 289 890 | 448,29 |

A villamosenergia és földgázvételezési szerződés 2022. december 31-ig érvényes jelenleg, folyamatosak az új beszerzésekkel kapcsolatos ajánlatkérések.

Az energiaköltségek csökkentése érdekében az alábbi intézkedések megtételére tett javaslatot a Hajdúszoboszlói Nonprofit Zrt:

* fűtési szezon kezdetétől az ügyfélszolgálati irodákban, valamit a központi telephelyen max 18 0C lesz a megengedett hőmérsékelt
* világítás csak feltétlen esetekben alkalmazzák
* világítótestek cseréje esetén energiatakarékos berendezések kerülnek alkalmazásra
* lekapcsolásra kerülnek az átemelő szivattyúk (temető mögött) és a Csónakázó tó vize, valamint a Belső – Kösely vize gravitációs úton kerül kivezetésre a Horty kanálisba /a külső vízszint függvényében/ - megtakarítás kb 5.000 kWh/hó

**A Hungarospa Hajdúszoboszló Zrt felkérésünkre küldött intézkedési terve:**

A Hungarospa Zrt-nél energiamegtakarítási munkacsoport alakult, amelynek feladat volt a villamos fogyasztók céges szinten történő energiafogyasztásának racionalizálása. Ennek eredményeként születtek a következő azonnali intézkedések.

A Hungarospa Zrt a az épületei többségénél a fűtéshez a termálvizek hőenergiáját hasznosítja, ez a technológia kerül alkalmazásra a Gyógyfürdő, az Aqua Palace, az Árpád Uszoda és az Irodaház fűtésénél, csak ha a külső hőmérséklet rendkívül alacsony, akkor kerül jelentősebb mennyiségű földgázfelhasználásra.

A Hungarospa Thermál Hotel, a logisztikai helyiségek és a műszaki kiszolgáló épületek esetében kerül földgázfelhasználás.

A villamosenergia igényt egy **900 kWh** teljesítményű gázmotor elégeti ki az őszi-téli-tavaszi szezonban, amelyet a kutakból feljövő metángáz elégetésével nyernek.

A jelenleg hatályos energiaszerződések részletei:

|  |  |  |  |  |  |
| --- | --- | --- | --- | --- | --- |
|  | **Szolgáltató neve** | **Teljesítési időszak kezdete** | **Teljesítési időszak vége** | **Szerződött energiamennyiség/Tervezett fogyasztás kWh** | **Ár** |
| **Villamosenergia** | MVM | 2022.07.01 | 2023.06.30 | 4 950 000 | 101,64 Ft/kWh |
| **Földgáz** | MVM | 2022.10.01 | 2023.10.01 | 2 478 000 | TTF Ask számtani átlagának indexelt értéke |

Az energiamegtakarítási csoport működésének köszönhetően az alábbi intézkedések születtek, amelyek azonnali rövidtávú hatásai érzékelhetőek:

**Szolgáltatást nem érintő intézkedések**

Termál- és Strandfürdő

|  |  |  |
| --- | --- | --- |
|  | **Megtakarítás/év** | |
| **Terület, fogyasztók** | **kWh** | **összeg** |
| Termálfürdő területén reggeli órákban felkapcsolt, majd egész nap megszokásból fogyasztók nappali kiiktatása | 10 950 | 1 375 750 Ft |
| Medencetér lámpáinak cseréje LED-re | 21 900 | 2 737 500 Ft |
| Esti munkavégzéshez szakaszolható, csökkentett lámpatest szám világítás kialakítása | 1 642 | 206 000 Ft |
| Strand, Aquapark, Prémium Zóna térvilágításának csökkentése | 91 250 | 11 464 500 Ft |
| Energia menedzsment és monitoring almérők segítségével, azonnali beavatkozás riasztási rendszerrel az Axing által | nem számszerűsíthető | |

**Hungarospa Thermál Hotel**

|  |  |  |
| --- | --- | --- |
|  | **Megtakarítás/év** | |
| **Terület, fogyasztók** | **kWh** | **összeg** |
| A szálloda egész területén az elektromos fogyasztók visszafogott használata: éttermi világítás, lobbi, stb. | 3 500 | 439 500 |
| A szobafoglalás átszervezése olyan módon, hogy a kedvezőbb, napsütötte, könnyebben fűthető keleti és déli fekvésű szobák kerüljenek feltöltésre. |  | 500 000 |

**Szolgáltatást érintő intézkedések**

|  |  |  |
| --- | --- | --- |
|  | **Megtakarítás/év** | |
| **Terület, fogyasztók** | **kWh** | **összeg** |
| **Gyógyfürdő** | | |
| Szauna üzemelésének áttekintése, az igényekhez és vendégforgalomhoz igazított csökkentett üzemidő | 178 850 | 22 470 500 |
| **Aqua-Palace** | | |
| medencék látványelemeinek időzítésének átszervezéssel | 77 380 | 9 722 000 |
| Szörf épület teljes lezárása a téli időszakban. | 50 000 | 6 282 000 |
| -         Szörf élményelem nem kerül beüzemelésre |
| -         Cukrászda alternatív fűtésének megvizsgálása |
| -         Fitnesz terem fűtő klímával történő fűtése |
| **Árpád Uszoda** | | |
| Hosszított karbantartási üzemszünet.  2022. december: Az Árpád Uszoda üzemeltetési szerződésének betartása mellett egy esetleges decemberi hideg időjárás esetén, ha a termálvizes fűtés már nem tudja ellátni az Árpád Uszoda hőigényét és földgázzal kell fűteni, üzemszünetre kerül sor.  2023. évben a karbantartási üzemszünet 2023.01.01 - 2022.02.28. közötti időszakban. | elektromos fogyasztók, gázfogyasztók (hideg időszakban) | 12 000 000 |

Rövidtávú energiatermelő intézkedésként már megrendelésre került az I. Kúttelep, IV. Kúttelep, Extrém park, Rózsa utcai Kúttelep napelemes rendszerrel történő ellátása. Ezen intézkedéseknek köszönhetően 222.384 kWh és 27.940.602,-Ft megtakarítás realizálható. Ezeken túlmenően közép-és hosszútávú intézkedések bevezetését tervezi a Hungarospa Zrt amelyek az alábbi területeket érinti:

* Hungarospa Thermál Hotel földgáz kiváltására 2 db levegő-víz hőszivattyú, alacsony hőmérsékletű rendszer kiépítése, épület fűtés-hűtés, hőközponti é egyéb gépészeti átalakítások
* Árpád Uszoda légtechnika motorok helyettesítése energiatakarékos motorokkal
* LED program
* Klímaautomatizálás ablakok nyitását érzékelő technológiával
* Napelemes villamosenergiatermelő rendszer kialakítása a Hungarospa belső és külső területén.

**2022. évi távhődíj többlet költsége**

A távhő idei évre vonatkozó többlet költsége: **Bruttó 44. 102 E Ft**

A költségvetés maradványának figyelembevételével, ennyi többletforrásra van szükség. Amennyiben a Bocskai Rendezvényközpont, és a Művelődési Központ korlátozásait is figyelembe vesszük, úgy azzal **12.000 E Ft** „megspórolásra” nyílik lehetőség 2022. dec 31-ig a távhődíj vonatkozásában. Ezen túl **10.000 E Ft** megtakarítást tudunk elérni a most bevezetés előtt álló intézkedésekkel a 20m3 alatt és feletti fogyasztási helyeken.

**A költségcsökkentő intézkedéseknek köszönhetően a távhődíj szükséges többletfedezete: 22.102 E Ft**

Az általános tartalékkeret mértéke jelenleg: **31.894 E Ft.**

Egyidejűleg a tartalékkeret megemelésére is lehetőség nyílik az alábbi tételekkel:

A díszkivilágítás csökkentésével és a repülőtéri tűzcsap létesítésének halasztásával **6.800 E Ft** átcsoportosítása lehetséges. Az önkormányzat többletbevétele a Debreceni Vízmű Zrt. eszközbérlésből és a Gasztrotér hasznosításából összesen: **7.500 E Ft.**

**Határozati javaslatok:**

**1./ Hajdúszoboszló Város Önkormányzatának Képviselő-testülete kinyilvánítja, hogy a magas gázenergia költségek következtében kialakult helyzetben mindenekelőtt az alapvető szociális, egészségügyi, köznevelési, valamint a kötelező önkormányzati feladatainak ellátásáról kell gondoskodnia.**

**2./ Hajdúszoboszló Város Önkormányzatának Képviselő-testülete utasítja a fenntartásában működő intézmények vezetőit, miszerint**

1. **az energiaköltségek csökkentésének további lehetőségét folyamatosan vizsgálják, tegyenek javaslatot a szükséges fenntartói döntések meghozatalára,**
2. **kizárólag a működéshez nélkülözhetetlen kiadások teljesítése történjen meg.**

**3./ Hajdúszoboszló Város Önkormányzatának Képviselő-testülete jóváhagyja az előterjesztésben felsorolt intézményvezetők és cégvezetők által meghozott intézkedéseket, valamint ezeken túl fenntartói döntést hoz az alábbi intézkedésekről:**

1. **A Hajdúszoboszlói Gazdasági Szolgáltató Intézményintézmény által kezelt, Szép Ernő Kollégiumban található I/A szint szálláshely fűtésének leállítása, ennek megfelelőn a Tankerülettel kötött szerződést módosítani szükséges. A képviselő-testület felkéri a HGSZI vezetőjét, hogy a rá vonatkozó szerződésmódosítást hajtsa végre.**

**A szerződésmódosítás határideje:*****november 1.***

1. **A Kovács Máté Városi Művelődési Központ és Könyvtár működésének módosítása (kivéve a törvényileg előírt szolgáltatások biztosítása) 2022. október 24-től 2023. március 1-jéig.**
2. **A Városi Sportház üzemeltetési szünetének elrendelése a 2022.12.05 – 2023.02.05 –ig tartó időszakra, azzal, hogy a létesítményt a kiszolgáló helyiségek temperáló fűtése mellett 2023.01.09 – 2023.02.03 –ig heti két-két alkalommal „tiszta felkészülésre”, alapozó edzések megtartására igénybe vehetik.**
3. **A jégpálya 2022. december és 2023. január hónapokban üzemeljen.**
4. **A tervezett díszkivilágítás** **mértékének csökkentése úgy, hogy ebben az időszakban az épületek (Polgármesteri Hivatal, Kovács Máté Városi Művelődési Központ és Könyvtár, Járóbeteg-Ellátó Centrum) és a Kovács Máté Városi Művelődési Központ és Könyvtár előtti tér, karácsonyfa legyen kivilágítva.**
5. **A Kossuth utcai tornaterem üzemeltetésének szüneteltetésének elrendelése a 2022.12.04 – 2023.02.05 –ig tartó időszakra.**
6. **Az Oláh Gábor utcai irodaház teljes lezárása és víztelenítése.**

**4./ Hajdúszoboszló Város Önkormányzatának Képviselő-testülete a 2022. évi városi költségvetés általános tartalékkeretéből 22.102 E Ft-ot átcsoportosít az energiadíjak emelésére elkülönített keretre.**

**5./ A képviselő-testület hozzájárul, hogy a tartalékkeret a következő tételekkel megemelésre kerüljön:**

* **Debreceni Vízmű Zrt. eszközbérlés többletbevétel: 6.000 E Ft összeggel;**
* **Gasztrotér hasznosítás többletbevétele: 1.500 E Ft összeggel;**
* **9. sz. melléklet 35/ÖK (Karácsonyi-szilveszteri díszkivilágítás) soráról: 5.000 E Ft összeggel;**
* **13. sz. melléklet 20/ÖK (Repülőtéren tűzcsap létesítése) soráról 1.800 E Ft összeggel.**

Határidő: azonnal, ill. értelemszerűen

Felelős: jegyző, kabinetvezető, érintett intézményvezetők

Hajdúszoboszló, 2022. október 3.

**Matyasovszki Dávid**

kabinetvezető